Predkladacia správa

Materiál „Pozícia vlády Slovenskej republiky na rokovanie Medzivládnej konferencie Európskej únie v roku otvorenej v roku 2007“ je iniciatívnym materiálom predkladaným ministrom zahraničných vecí. Cieľom materiálu je informovať o výsledkoch rokovania Európskej rady o inštitucionálnej reforme 21. – 22. júna 2007 v Bruseli a predložiť na schválenie vlády SR pozíciu SR na rokovanie nadchádzajúcej medzivládnej konferencie vrátane vymenovania delegácie SR.

Európska rada prijala na zasadnutí 21. – 22. júna 2007 podrobný mandát pre medzivládnu konferenciu. Jej úlohou bude prijať tzv. reformnú zmluvu, ktorá bude meniť a dopĺňať zakladajúce zmluvy EÚ. Toto rozhodnutie je výsledkom rokovaní, ku ktorým EÚ dospela po zablokovaní ratifikačného procesu Zmluvy o Ústave pre Európu v roku 2005 v dôsledku neúspešných referend vo Francúzsku a Holandsku. Nájdený politický kompromis znamená zachovanie inštitucionálnych zmien, ktoré činnosť EÚ zefektívnia. Zároveň bude opustený ústavný charakter navrhovaných zmien.

Závery predsedníctva prijaté na Európskej rade 21. – 22. júna 2007 a schválený mandát na zvolanie medzivládnej konferencie je v súlade pozíciou vlády SR schválenou uznesením č. 512 z 13. júna 2007.

Politické rokovania členských štátov EÚ o inštitucionálnej reforme boli uzavreté na rokovaní Európskej rady 21. – 22. júna v Bruseli. Výsledkom je jednomyseľný súhlas hláv štátov a vlád členských krajín EÚ s vypracovaným mandátom. Mandát stanovuje podrobný obsah a rozsah zmien zakladajúcich zmlúv. Cieľom medzivládnej konferencie bude pretransformovanie dohodnutého mandátu do článkov reformnej zmluvy.

Medzivládna konferencia sa má začať prvým rokovaním 23. – 24. júla 2007 v Bruseli. Podľa záverov Rady portugalské predsedníctvo EÚ vypracuje návrh text zmluvy podľa podmienok mandátu a predloží ho Medzivládnej konferencii pri jej otvorení. MVK sa má podľa prijatých záverov predsedníctva skončiť ešte v priebehu roku 2007 počas portugalského predsedníctva v EÚ. Ratifikácia reformnej zmluvy by mala prebehnúť v členských štátoch EÚ do volieb do Európskeho parlamentu v júni 2009.

Materiál navrhuje vymenovanie zástupcov SR na rokovanie medzivládnej konferencie. Po obdržaní návrhu textu zmluvy od portugalského predsedníctva EÚ na otváracom zasadnutí MVK v Bruseli 23. – 24. 7. 2007, pripraví a uskutoční MZV SR konzultácie, najmä v NR SR, ako aj verejnú diskusiu k návrhu textu zmluvy. Na jej základe a pri plnom rešpektovaní mandátu pre MVK, schváleného Európskou radou 21. – 22. 6. 2007, upresní stanovisko k návrhu textu zmluvy. 

Materiál prešiel medzirezortným pripomienkovým konaním. Nemá priamy finančný, ekonomický, environmentálny vplyv, ani vplyv na zamestnanosť a podnikateľské prostredie.